Eerste Sondag in Koninkrykstyd - Drie-eenheidsondag - Missio
Die embleem vir Drie-eenheidsondag is die boot met die kruis daarin, die kleure is wit en goud.
Daar is ook ander drie-eenheidsimbole soos die triquetra, fleur de lis of klawerblaar. Drie-eenheidsondag word na Pinkster op die eerste Sondag van Koninkrykstyd gevier.
Psalm 8 as fokusteks besing die Skepper wat in verhouding staan met die mens.
Genesis 1:1-2:4a is 'n belydenis waarin getuig word dat God die Skepper van alles is en dat die Gees oor die water gesweef het. 2 Korintiërs 13:11-13 fokus op drie sake, naamlik gebede tot God, volwassenheid en ons lewe in Christus. Die Matteusteks fokus op die uitsending van die dissipels om dissipels te gaan maak in die Naam van die Drie-enige God.
waaraan U 'n plek gegee het,
6U het hom net 'n bietjie minder
Vers 6 is eintlik 'n ongelooflike vers in die oorspronklike. Daar staan nie dat God van die mens net minder as 'n "goddelike wese" gemaak het nie, maar dat God van die mens net minder as "God" gemaak het. Die woord Elohîm word gebruik (NIV gee die betekenis in 'n voetnoot weer)! Die Griekse vertaling van die OT (LXX) het hierdie woord vertaal met "engele", waarskynlik omdat God vir hulle te verhewe was (die teks wat die skrywer van Hebr 2:7 waarskynlik gebruik het). Maar dit is duidelik dat "God" bedoel word in die Hebreeuse oorspronklike.
1. O, Here God, u Naam is groot op aarde!
2. Na U, die God so hoog bo ons verhewe,
3. Sien ek die maan, die sterre in hul bane,
4. Hoe is dit dan dat U tog na ons omsien,
5. U stel ons aan oor al u werke, Here,
oor als wat vry en selfs verborge lewe:.
6. O, Here God, u Naam is groot op aarde!
Toetrede: Lied 454 of Vonkk 70
Votum: (nav Ps 8)
Lofsang: Lied 450 of Flam 24
Wet: 2 Korintiërs 13:11
Toewyding: Lied 453
Familie-oomblik: Flam 84
Slotsang: Psalm 8 of VONKK 85 of Flam 459
Seën: 2 Korintiërs 13:13 of Vonkk 144
Respons: Lied 189 of Vonkk 149
Vonkk 70 Abba, Vader
Lied 450 "Vader, Seun, Heil'ge Gees" of
Flam 24 As ek u hemel aanskou
Familie-oomblik: F84. My God Is So Groot
Soos Carolyn Brown sê: "this may be a better week to celebrate God than to explain God". Gesels oor hoe God meer is as wat ons ooit sal verstaan. Laat mense 'n paar van die onbeantwoordbare vrae oor God vra: Wat het God voor die skepping gedoen? Hoe kan dit wees dat God nog altyd daar was? Hoe kan God die hele tyd aandag gee aan elke mens op aarde? Hoekom het God muskiete gemaak? Voeg 'n paar goed by wat jy wonder – en laat die kinders ook sê wat hulle wonder. Geen "wonder" is te snaaks of te eenvoudig of te sleg om genoem te word nie!
Gee kans vir 'n paar kinders om lofgebede te bid.
F84. My God Is So Groot
(RUBRIEK: Flammikidz – Lof / Verwondering) Oorspronklik: My God Is So Big Teks en musiek: Ruth Harms Calkin Afrikaanse vertaling: Onbekend © 1959, 2002 Nuggets of Truth (Opgeneem op Jan de Wet en die lofkleuters, My eerste loflied)
Sluit aan by Psalm 8 en lees die super-pragtige When God Made You deur by Matthew Paul Turner (Author), David Catrow (Illustrator). Kry die Kindle weergawe hier vir $9.52.
Of Bybelmedia se Woord en Fees stel voor:
Gebruik 'n eier om aan die kinders die Drie-eenheid te verduidelik. Soos 'n eier 'n eenheid is, is God ook 'n eenheid, maar die eier bestaan ook uit drie dele, te wete die dop, die eierwit en die eiergeel. Saam vorm dit 'n eier. As jy net een van die dele het, het jy nog nie 'n eier nie. So is dit met God ook. As jy byvoorbeeld net die Vader het, het jy nog nie vir God nie, maar net 'n deel van Hom, ensovoorts.
Die lastige huisvlieg is die mees vaardige vlieënier op planeet aarde. Hy klop enige voël, vlermuis, of insek, selfs bye.
Kyk net na die volgende: 'n huisvlieg kan ses draaie per sekonde gooi, op een plek in die lug hang, reguit opwaarts vlieg, reguit af vlieg, agtertoe vlieg, bollemakiesie in die lug slaan, teen die plafon gaan land, en nog 'n klomp ander wafferse maneuvers uithaal. 'n Vlieg se brein is kleiner as 'n sesamesaad.
Vlieë is ook oorlaai met sensors. Hulle het saamgestelde oë, wat die omgewing as 'n panorama kan waarneem en beweging blitsig registreer. Hulle het ook lugbeweging-sensitiewe haartjies en antennas. Dan het vlieë ook drie ligsensitiewe sensors, ocelli genoem, op hulle koppe, waarmee hulle posisie (bo en onder) kan onderskei. Omtrent twee-derdes van 'n vlieg se senuweesisteem is ingestel op die verwerking van visuele beelde.
Dink daaraan: as vlieë, van die nederigste wesentjies wat daar is, so wonderbaarlik is, hoe wonderbaar is die mens nie – wat God net minder as 'n goddelike wese gemaak en met eer en heerlikheid gekroon het. Grafika hier Beskikbaar
Kopiereg word gereël deur Creative Commons en laat plasing toe.
Psalm 8 kom uit Israel se gebedeboek, soos die Psalms dikwels genoem word. Psalm 8 is 'n lofpsalm, 'n psalm wat na aanleiding van God se wonderbaarlike skepping lof aan God toebring. Dit is 'n psalm wat in sy geheel aan God gerig is. Psalm 8 spreek van verwondering en lof oor God as Skepper en die mens se posisie binne die groter skepping.
Die struktuur van Psalm 8 staan bekend as 'n inclusio, oftewel 'n omraming. Dit beteken dat die begin en die einde van die psalm na die grootheid van God verwys. Binne die raam van die verwysing na God word daar dan oor die mens gepraat, maar nooit los van God en van die verhouding tot God nie.
Verse 2 en 10 verwys na God en vorm die raamwerk waarbinne in die middel oor die mens in verhouding tot God verwys word:
Vers 2: Here, ons Here, hoe wonderbaar is u Naam oor die hele aarde, hoe glansryk alles wat U in die hemelruim geplaas het!
Vers 10: Here, ons Here, hoe wonderbaar is u Naam oor die hele aarde!
Vers 2 begin met die Hebreeuse aanspreekvorm, Jahwe, wat vertaal word met "Here". Dit word uitgebrei met die naam Adonai, wat ook Here beteken. Daarom word dit vertaal: "Here, ons Here", maar letterlik is dit "Jahwe, ons Here".
Die lof wat volg, word gekoppel aan hierdie Naam. God het Homself in sy Naam aan die volk geopenbaar. Hierdie Naam word in verskillende vertalings beskryf as: wonderbaar, vol majesteit, majestueus, heerlik, magtig. God se Naam beskryf God se toeganklikheid, sy teenwoordigheid en die getrouheid aan sy beloftes. Sy Naam openbaar sy wese en karakter. Hier het dit te make met sy goddelike almag en beskikking. Die verwondering teenoor die groter skepping staan sentraal; die skepping word in verband gebring met die Naam van God.
Dieselfde benaming vir God word ook in vers 10 herhaal.
God se groot mag
In vers 3 word oor God se grootheid in terme van vyande en suigelinge gepraat. Die vyande van God is magtige mense, mense wat God se Naam nie erken nie. Tog bevestig kinders en suigelinge God se mag oor die vyande. Kinders simboliseer eintlik weerloosheid en swakheid, maar hulle het groter mag omdat hulle God se naam op hulle lippe neem. Hulle lof maak die vyande stil. Die lof van God uit kinders se monde is sterker as die laster en woede van vyande.
In vers 4 word oor die grootheid van die uitspansel gepraat. Die hemel, maan en sterre lê wyd en groots, en tog is dit net die werk van God se vingers. Dit beteken die hemelruim, sterre en uitspansel – massief soos dit is – is klein in verhouding tot God.
Tog is die mens soveel kleiner as die hemelruim. In verhouding tot die grootsheid van die naghemel, wat is die mens dat God aan ons dink en na ons omsien? Hierdie is 'n uitroep van verrassing en verwondering. Hoe is dit moontlik dat 'n groot God, met 'n groot skepping, kan dink aan die mens en vir die mens sorg?
Tog is dit tipies van God. God wat alles gemaak het, het ook die mens gemaak. Oor die mens kan ons nooit los van hierdie God dink nie. Aan die mens, sy skepsel, het God 'n besondere posisie gegee:
In vers 6 word hierdie posisie beskryf deur te sê God het ons "net 'n bietjie minder as 'n hemelse wese gemaak". Die Hebreeuse woord vir "hemelse wese" is elohim, wat "God" beteken. God het ons gemaak en ons net onder God self geplaas. Dit is 'n uitgelese posisie, maar dit is ook 'n posisie van afhanklikheid van God. Die mens wat in hierdie ereposisie geplaas is, maar nie binne sy verhouding met God bly nie, verstaan nie sy plek nie.
Van God ontvang die mens "aansien en eer", of "eer en heerlikheid" (1933-vertaling). Die Nuwe Direkte Vertaling sê die mens is "met majesteit en glansrykheid gekroon". Hierdie is almal koninklike en goddelike eienskappe. Die Hebreeuse woorde kabod (heerlikheid) en hadar (eer), word in die psalms meestal vir God gebruik, soms vir 'n koning.
Teenoor die res van die skepping is die mens in 'n heerser- en bewaringposisie geplaas (verse 7-9):
U laat hom heers
skape en beeste, alles;
die voëls in die lug,
Die wonderbaarlike glorie van God se skepping word die ruimte waarbinne God aan die mens in plek gee. Die mens is God se beeld en verteenwoordiger wat die skepping oppas en versorg, nie vanweë sy besondere potensiaal nie, maar vanweë die taak en toerusting wat God aan die mens opgedra het.
Die psalm help ons op verskillende maniere om menswees te verstaan.
Die belangrikste kenmerk van Psalm 8 is die boodskap dat menswees nooit los van God bedink kan word nie. Mense moet verstaan word vanuit die skeppende en reddende teenwoordigheid van die "Here, ons Here". Wie vra na die betekenis van menswees, moet dit doen as deel van 'n loflied vanuit die geloofsverhouding met God. Ons kan sê die betekenis van menswees lê in ons band met God, d.w.s. menswees is altyd verbondsgeoriënteerd.
Die sonde van Genesis 3 is juis dat die mens hom onafhanklik van God wil verklaar; dat mense hulself los van God wil bedink. Dit is ongehoorsaamheid en sonde.
Dit herinner ons aan hoe Calvyn sy Institusie begin. Hy sê die hoofsom van wysheid bestaan uit twee dele, naamlik kennis van God en kennis van onsself: "Ja, selfs ons bestaan is niks anders as 'n bestaan in die enige God nie." (1.1.2).
Slegs in die saambestaan en vennootskap met God raak mense bewus van hulle oorsprong en doel. Ons bestaan is uit en uit 'n verhoudingsbestaan. Die oorsprong van menslike lewe en die sinvolheid daarvan word gegee in verhouding tot die God. Die waarde van die mens is 'n gawe van God.
Era van die mens?
Ons leef in 'n tyd dat mense oor die wêreld dink as die ruimte waarin die mens homself groter as ooit laat geld. Vir die eerste keer kan die spore en effek van die mens se invloed op die skepping duidelik gesien word. Klimaatsverandering is 'n voorbeeld hiervan. Van hierdie "era van die mens" word as die "anthropocene" gepraat.
Dit pas in by die moderne siening van menswees as totaal los van 'n verhouding tot God. Die mens is outonoom. Outonoom kom van die Griekse woorde vir "self" en "wet". Ons is ons eie wet en maak soos ons wil.
Dit verstaan die mens as entiteit wat selfstandig bestaan en so onafhanklik 'n eie toekoms bepaal of skep. Die skepping is dan die masjien wat jy moet verstaan en gebruik, met al die kragte en magte tot jou beskikking.
Hierin is daar geen heil vir die mens nie. Ons teks nooi ons om in terme van geskapenheid, afhanklikheid en interafhanklikheid na onsself te kyk. Die mens kan nie los van God verstaan word nie. Eers dan het die mens sy regte plek in die skepping gevind.
Grense van ons mag
Psalm 8 herinner ons ook aan die aard van menslike mag. Die mens ontvang in Genesis 1 die opdrag om oor God se skepping te heers en dit te bewerk en te bewaak. In die geskiedenis het hierdie mag ontaard in uitbuiting van die skepping, in verwoesting en misbruik. Daarom saal ons die toekomstige geslagte op met die verskriklike gevolge van klimaatsverandering.
Die opdrag om te heers, is 'n opdrag tot oppas en beskerming. Iemand skryf dat God altyd God se mag gebruik om te bewaar en op te pas. Daarom moet ons ons goddelike opdrag ook op dieselfde manier uitoefen. Ons bly ook altyd verantwoordbaar teenoor God, want ons kry ons gesag van God.
Dalk is een van die redes waarom mense die skepping uitbuit dat ons ons verwondering oor die grootheid van God en die grootheid van God se werke verloor het. As verwondering verdwyn, begin ons net die potensiaal tot selfverryking en magsmisbruik raaksien. Alles word in terme van ekonomiese waarde gesien, wat ons kan uitbuit om ons eie posisie te verbeter. Ons vergeet van God en van die sorg wat God belowe.
Daarom moet ons ons motors met verantwoordelikheid gebruik, dink voordat ons elektrisiteit gebruik of 'n kraan oopdraai. God se aarde beskik nie oor voldoende bronne om 'n verkwistende lewensstyl van al die aardbewoners te onderhou nie. Ons het bewakers nodig, nie verkwisters nie. Mense wat God se karakter vertoon.
Psalm 8 help ons ook om God se Naam met ons wêreld te verbind. God se Naam openbaar God as die Een wat alles geskep het en vir alles sorg. Sy Naam is groter as die vyande, en getuig van sy skeppingsmag en sy redding.
In die lofpsalms is God se skeppingsmag en reddende mag altyd geïntegreer. God se naam word besing omdat daar nood en onsekerheid is en mense na sekerheid smag. Wanneer dan God se Naam bedink, word ons bewus dat die Skepper van alles steeds teenwoordig is en ons versorg.
Die bedink van God se Naam help ons ook om nie te klein oor God te dink nie. Ons word herinner dat God groter as ons wêreld is, dat God alles omspan. God se Naam openbaar God, maar God is selfs groter, heerliker en meer as God se openbaring aan ons.
Die wonder is dat hierdie God ons onthou, aan ons dink en ons versorg. Ons word uitgenooi om weer verwonderd te wees oor ons plek binne die groter geskapenheid. Eintlik is die wêreld vir ons nog groter as wat dit vir die psalmskrywer is, maar ons verwondering is gegrond in die feit dat ons gekies en ingenooi en bevestig is, maar altyd tot God se eer.